ล็อกซเล่ย์ประกาศพร้อมขายสลากออนไลน์
ล็อกซเล่ย์ยืนยันความพร้อมระบบขายสลากออนไลน์ รอสำนักงานสลากติดต่อ เชื่อแก้ปัญหาสลากขายเกินราคา
25 มิ.ย. 2562

ล็อกซเล่ย์ยืนยันความพร้อมระบบขายสลากออนไลน์ รอสำนักงานสลากติดต่อ เชื่อแก้ปัญหาสลากขายเกินราคา
นายสุรช ล่ำซำ กรรมการผู้จัดการใหญ่ บริษัท ล็อกซเล่ย์ กล่าวว่า กรณีคณะกรรมการสำนักงานสลากกินแบ่งรัฐบาลเตรียมพิจารณาการออกสลากรูปแบบใหม่ อาทิ สลากออนไลน์ เลขท้าย 2 ตัว 3 ตัว และสลากลอตโต้นั้น ทางบริษัทล็อกซเล่ย์ จีเท็ค เทคโนโลยี จำกัด หรือ แอลจีที มีความพร้อมเต็มที่ในการสานต่อโครงการดังกล่าว หากทางบอร์ดสลากมีมติให้เดินหน้าต่อ ซึ่งพ.ร.บ.สำนักงานสลากกินแบ่งรัฐบาล (ฉบับที่ 2) พ.ศ.2562 น่าจะรองรับการทำสลากออนไลน์ได้
อย่างไรก็ตาม ขณะนี้บริษัทฯ ยังไม่ได้รับการติดต่อใดๆ จากทางสำนักงานสลากฯ ในส่วนของคดีความฟ้องร้องนั้น บริษัทฯได้อุทรณ์สู่ศาลปกครองสูงสุด โดยขอให้ศาลสั่งให้สำนักงานสลากฯ ปฏิบัติตามสัญญา ดังนั้นขณะนี้คดีจึงอยู่ในกระบวนการของศาลปกครองสูงสุด
ทั้งนี้ บริษัทฯ มีความตั้งใจที่จะดำเนินการอย่างจริงใจ เพราะเชื่อว่าเป็นโครงการที่มีประโยชน์ต่อประเทศชาติ และเป็นการแก้ไขปัญหาจำหน่ายสลากเกินราคาได้อีกด้วย